b'\n_START_ARTICLE_\nMogens Boisen\n_START_PARAGRAPH_\nMogens Peter Mynster Boisen (f\xc3\xb8dt 15. februar 1910 i Viborg, d\xc3\xb8d 22. juni 1987) var en dansk overs\xc3\xa6tter, oberstl\xc3\xb8jtnant og leder af H\xc3\xa6rens Brevskole._NEWLINE_Han var s\xc3\xb8n af herredsfuldm\xc3\xa6gtig, cand.jur. Eivind Mynster Boisen (d\xc3\xb8d 1919) og hustru Ellen f. Tolderlund (d\xc3\xb8d 1969), blev student fra Sor\xc3\xb8 Akademi 1927, premierl\xc3\xb8jtnant 1932, oberstl\xc3\xb8jtnant og chef for 6. bataljon 1951 og til r\xc3\xa5dighed for h\xc3\xa6rstaben og chef for H\xc3\xa6rens Brevskole 1952. Han tog afsked fra linjen og kom i nr. i reserven 1968._NEWLINE_Diverse tjeneste- og studierejser i udlandet. Forfatter af en r\xc3\xa6kke milit\xc3\xa6rvidenskabelige arbejder. Overs\xc3\xa6ttelser, kronikker, essays m. v. Redakt\xc3\xb8r af Levende Litteratur (s. m. J\xc3\xb8rgen Budtz-J\xc3\xb8rgensen) 1953-60. Tildelt Det krigsvidenskabelige Selskabs prismedalje i 1939 for en strategisk afhandling, Hegel-prisen 1967, Dansk Overs\xc3\xa6tterforbunds \xc3\xa6respris 1972 samt et antal legater. Han var Ridder af 1. grad af Dannebrog._NEWLINE_Han var gift med Elena f. Stoiloff, f. 13. februar 1924 i Rom, datter af kgl. bulgarsk gesandt S. Stoiloff (d\xc3\xb8d 1941) og hustru Nadja f. Zenoff.\n_START_SECTION_\nLitter\xc3\xa6r virksomhed\n_START_PARAGRAPH_\nMogens Boisen var enormt produktiv som overs\xc3\xa6tter, og gennem sin karriere oversatte han mere end 800 v\xc3\xa6rker til dansk fra engelsk, fransk, tysk, norsk og svensk. Hans overs\xc3\xa6ttelser bredte sig fra fagb\xc3\xb8ger til underholdningsromaner, og videre til en r\xc3\xa6kke af litteraturens hovedv\xc3\xa6rker. Han modtog flere udm\xc3\xa6rkelser for sit arbejde og fra 1980 en livsvarig ydelse fra Statens Kunstfond. Mest kendt er han for sin overs\xc3\xa6ttelse af et af litteraturens hovedv\xc3\xa6rker, Ulysses af James Joyce_NEWLINE_Alle Mogens Boisens overs\xc3\xa6ttelser ejes og administreres af Lindhardt og Ringhof.'